ఆంధ్ర మహాభారత నిఘంటువు

18 పర్వాలు, 63 ఆశ్వాసలతో పరిపూర్తి చెందిన ఆంధ్ర మహాభారతం నికి సంబంధించిన నిఘంటువును 1979లో ఆంధ్రప్రదేశ్ సాహిత్య అకాడమీ వారు ప్రచురించారు. ఈ నిఘంటువు నిర్మాణ క్రతువుకి యజమాని, ఋత్విక్కు అబ్బరాజు సూర్యనారాయణ. ఉభయభాషా ప్రవీణ ఆయుర్వేద వైద్య విద్వాన్, ఆయుర్వేద విశారద పరీక్షలలో అబ్బరాజు ఉతీర్ణులై స్వగ్రామమైన ఆదిపూడిలో కొంతకాలం వైద్యవృత్తిలోను, పెరచోట ఆంధ్రోపాధ్యాయ వృత్తిలోను ఉండేవారు. వీరి అన్న విజయరాఘవయ్యతో 1936లో ఒకనాడు సాహిత్యగోష్ఠి జరుపుతూ అబ్బరాజు తిక్కన ప్రపంచ కవి అని నిరూపించటానికి ఈ నిఘంటు రచనకు ఉపక్రమించారు. 1954లో కొంతభాగం నడిచింది. 1955లో అన్నదమ్ముల ఎడబాటు. 1974కి ఒక రూపం వచ్చినది. అదే ఏట వేటపాళెం సారస్వత నికేతనంలో అకాడమీ అధ్యక్షులు బెజవాడ గోపాలరెడ్డిగారి దర్శనం చేసుకొని అబ్బరాజు మొత్తంమీద 1979 నాటికి ప్రథమ సంపుటాన్ని అకాడమీ ద్వారా ప్రకటించారు. ఇది నిఘంటువుకు పూర్వరంగం.

కవిత్రయంలో ఆద్యుడైన నన్నయ త్రోవనే తిక్కన, ఎర్రనలు తమ తమ రచనలు సాగించారని అప్పకవి చెప్పినా, నన్నయకు చాలాకాలం తర్వాత కాని కడమ ఇద్దరు భారతం పూర్తి చేయలేదు. నన్నయ కాలానికి చెల్లుబాటు అయ్యే కావ్యభాషకూ, అతడు ఏర్పరచుకున్న నియమాలకు తరువాత రచనకూ తేడా కనిపిస్తుంది. ఈ తేడాలను తెల్సుకోవడానికి సమగ్ర నిఘంటురచనా సంకల్పం గొప్పదయినా ప్రథమతః నన్నయ భారత నిఘంటువు వెలువడితేగానీ కవిత్రయ నిఘంటువుకు ప్రామాణికత్వం ఉండదు అని పలువురు విమర్శకుల అభిప్రాయం.

ఇందులో అర్థాలు చాలామట్టుకు పూర్వనిఘంటువులలో ఇచ్చినవే అయినా, కొన్నిటికి పాఠాంతరాలలో పోల్చి సరియైన అర్థాలు ఇవ్వటానికి అబ్బరాజు ఇందులో ప్రయత్నించారు.

దీని రెండవ సంపుటం తెలుగు విశ్వవిద్యాలయం వారు 1987 లో ప్రచురించారు.

మూలాలు

 1982 భారతి మాస పత్రిక: వ్యాసము : ఆంధ్రమహా భారత నిఘంటువు. వ్యాసకర్త: శ్రీ. నిడదవోలు వేంకటరావు.

వర్గం:మహాభారతం
వర్గం:నిఘంటువులు